野豬

野豬，係家豬嘅祖先，但係體格較強健，主要係灰黑色，腳同咀尖端呈白色，面同喉嚨有灰白毛。細個嗰陣頭大、耳又尖又長，豬公嘅牙生得非常之發達，由個口度突嚟，向外彎曲。

分佈 
野豬分佈好廣泛，大部份歐洲、亞洲、南美洲、中美洲都搵倒佢哋，其他洲都有一尐地方有。

習性 
繁殖期全年，妊娠期約 130 日，一胎可生 4 - 8 隻，而一隻野豬壽命可達 21 年。除交配季節外，豬公一般獨居，豬乸同豬仔一般成群出沒。

象徵 

喺古時候蘇格蘭高地嘅 Campbell 部落，野豬畀佢哋用作臂章以表示勇氣同勇猛。喺同屬蘇格蘭嘅 Urquhart 部落，都係用三隻豬頭嘅圖案做徵章。古代波斯嘅 Sassanaid 帝國，野豬視為勇猛同勇敢嘅動物。野豬亦喺 英王理察三世嘅象徵。喺德國 Eberbach 鎮，野豬被用作該鎮嘅徵章。喺比利時，野豬係南部 Ardennes 森林嘅象徵，同時亦係比利時陸軍 Chasseurs Ardennais 軍團嘅吉祥物，軍人都喺佢哋嘅貝雷帽上扣上野豬扣針。

遇到野豬點算 
日本神戶市東灘區公所咁講：
 唔好理野豬，野豬會行開。
 如果野豬行近你，唔好驚，慢慢打倒褪。行動快只會嚇親野豬，令難以預計嘅事情發生。
 唔好追捕野豬，受驚嘅野豬可能發癲咁亂噉走，撞傷人。

香港嘅野豬 
野豬係香港現時身型最大嘅原生哺乳動物，喺香港分佈亦好廣泛，香港島、大嶼山、大帽山、新界東北、西貢同清水灣都搵到佢哋嘅蹤影。喺好多種生境都搵倒野豬，包括林地、草原甚至農田郊野地帶。

因為香港冇乜會食野豬嘅猛獸，野外原有嘅華南虎一早已經死清光，得緬甸蟒蛇對野豬仔有潛在威脅，加上野豬繁殖得好快，數量容易失控，破壞唔少農田。野豬重會食農作物，最鍾意嘅係蕃薯、野葛同土伏苓。目前對香港嘅野豬研究仍然係起步階段，可能係香港生態裏面重要嘅清道夫，而翻土行為亦可能有利植物生長。

出沒 

香港政府接到有關野豬滋擾人嘅投訴，2004年有 42 個、2005年有 116 個、2006年有 135 個。投訴人主要係擔心野豬威脅人身安全同破壞財產。2004 至 2006年間，香港政府只喺紀錄咗有一宗「有人因驅趕野豬而受傷」嘅報告，傷者傷勢並唔嚴重。野豬近年滋擾人嘅地點包括：粉嶺鶴藪、崇謙堂村、大埔松嶺、汀角路、葵涌醫院同埋元朗八鄉菠蘿山清潭水塘。

野豬狩獵隊 
為咗處理野豬擾民同傷人問題，警方喺二十世紀七十年代後期，成立咗由民間志願人士組成嘅野豬狩獵隊。漁農自然護理署根據香港法例第 170 章《野生動物保護條例》向隊員發出「特別許可證」，而警方亦向佢哋發出槍械牌照。野豬狩獵隊射殺嘅野豬數目，2004年係 6 隻、2005年又係 6 隻、2006年係 52 隻。

野豬狩獵隊成員要考筆試同射擊，合格後唔使差人陪同都可以行動，但係每次行動要事先通知警方，事後亦要詳細報告開槍細節，而喺狩獵行動四個鐘頭之內，要帶返啲紀錄同彈頭畀警方，以防有人違規用槍。狩獵隊嘅所有開支都係自費，並且要自己買第三者保險，政府一個仙都唔會津貼。成員幾乎都係退咗役嘅香港差人。

該隊伍人士向傳媒透露，行動時殺嘅通常係大公野豬，其餘嗰啲就嚇到匿返入山林，唔多敢再出嚟見人，而所得獵物，會攞來食。

政府忽然之間由嚴格保護變成頻繁撲殺
民間非專業者驅趕來犯嘅野豬時，除咗可能自己受傷，重要冒法律風險，皆因此乃受保護野生動物。而阻止野豬擾民嘅基本策略，依然係控制其數量；野豬狩獵隊由2019年4月起唔准再出動。取而代之嘅，係由漁農署主導，用活捉，絶育再放生嘅程序處理，不過此行徑失敗，野豬變得比之前擾民，然而漁農署繼依然宣稱有進展，呢種動物亦繼續受法律嚴格保護。喺2021年11月，政策突然鉅變，外間相信係一次香港警察嘅任務失敗所致。有警察同漁農自然護理署職員合組嘅一隊人，出動去生擒一隻野豬時，出咗岔錯，有個輔警俾佢咬傷咗，目標野豬亦墮樓而死。漁農署好快就突然宣布，改成自行派員頻繁出動，喺市區一揾到野豬就捉去殺死。民間及大部分議員對此激烈反對，認為極唔人道。特首林鄭月娥指應該靠毀滅野豬嚟保護兒童云云。漁農處亦更改其網站，將保護野豬嘅條文刪除。野豬狩獵隊嘅槍擊，針對攻擊性強嗰啲野豬，弱嘅就驅逐到之後唔敢再去人住嘅地方；至於民間其他人，受法例限制唔可以殺、傷、捉或者虐待，通常嚇到佢哋當刻過主就算數；然而漁農處做嘅就包括主動去非民居地帶誘捕，就連馴良者以及無能力傷人嗰啲細嘅，都殺無赦，動物權益團體指其行為非常卑鄙。漁農署同警察等人合組嘅隊伍出動殺野豬時，亦會即場遇到市民嘅反對。警務署署長蕭澤頤向傳媒講，該署並無向漁農署施壓嚟令佢哋改變政策。之後，由漁農署同警察主導嘅香港政府人員，繼續週圍捉啲野豬再毒死，例如，喺緊貼郊野嘅民居地帶曾經有兩隻野豬徘徊揾嘢食而並無襲擊人，亦已經被差人趕返樹林之中，然而漁農署晏啲派咗人去該處，揾到一大一細兩隻野豬，一律滅口。

非獵殺嘅應對方法 
 裝電子圍欄
 控制野豬繁殖數量

連出去 
 Wild Boar in Britain
 Higashinada Ward Office, Kobe-city, About Wild Boars
 立法會五題：野豬出及狀況

台灣哺乳動物
 香港哺乳動物

香港哺乳動物
野生動物